Imtella' Frar 5, 2021 Gregory Dow, missjunarju Amerikan intbagħat ħmistax-il sena ħabs wara li nstab ħati li abbuża minn tfajliet taħt l-eta f'orfanatrofju fil-Kenja. Dow waqqaf l-orfanatrofju fil-Kenja flimkien mal-mara tiegħu lura fl-2008. Hu wieġeb ħati għall-akkużi miġjuba kontrih fl-Istati Uniti. L-orfanatrofju kien parzjalment iffundat minn knejjes f'Pennsylvania, u dam jopera għal kważi għaxar snin, sakemm Dow ħarab lura fl-2017. Kienet mara mill-Kenja stess li ndunat b'dan kollu, meta mill-Istati Unit fejn tgħix marret lura l-Kenja biex tieħu ħsieb lil ommha. Hawn indunat bl-abbuż li kien għaddej, fejn marret lura l-Istati Uniti u qalet b'kollox lill-FBI. Dawn ħadu l-passi neċessarji, fejn arrestaw lil Dow u ressquh il-qorti. Bl-għajnuna tal-mara, huma kkonfermaw li Dow kien abbuża minn tal-inqas erba' tfajliet taħt l-età bejn l-2013 u l-2017. Tnejn minn dawn kien għad kellhom 11-il sena meta beda l-abbuż. Intqal kif il-mara tiegħu ukoll kienet kompliċi, tant li kienet tkun hi li twassal lill-vittmi tar-raġel tagħha fiċ-ċentru mediku biex isirilhom impjant ta' kontraċezzjoni. Dan sabiex Dow ikun jista' jkollu x'jaqsam ma' dawn it-tfajliet mingħajr il-biża li jinqabdu tqal. Ġie żvelat ukoll kif anke qabel hu u martu fetħu l-orfanatrofju, Dow kien diġà wettaq reati sesswali. Dan hekk kif lura fl-1996 wieġeb ħati għal assalt sesswali, liema reat irċieva għalieh sentejn ħabs sospiżi.